... betg anc dal tut opportun ...
... sa numna il text da Benedetto Vigne che è stà nominà per il Premi Term 
Bel 2005

Da Benedetto Vigne

... na sai, sch'il mument è opportun, ma el na dumonda er betg, sch'i saja opportun da subentrar u betg, e subentrar n'è magari betg il pled precis per descriver, apart ch'igl è insumma difficil da descriver l'entira situaziun, perquai ch'ella è diffusa, vaga, oscillanta da princip, ed er betg in renviament ad experientschas fatgas pli baud na gidassan quella massa, er sch'ellas èn approximativas a quellas pli recentas, tut en tut ina figura pli concreta, pass grevs che vegnivan giu per stgalas, giu da sut il tetg, pass regulars sin stgalims scruschints, broc broc broc, pli tard haja lura supponì ch'i n'era nagut auter ch'il battacor, il puls da la tempra che smatgava sin il cussin, segns d'in batterdegl fevril magari, translatads en il maletg intern, ma da lezs giuvens dis, u meglier ditg, da lezzas giuvnas notgs eran quels pass monotons ina vaira smanatscha, e maun maun ch'els augmentavan lur fermezza, pli datiers ch'els ma vegnivan, e pli gronda la snavur, e mia fugia desperada finiva per regla en chadafieu, en il salv ravugl da las dunnas da cuschina, protegì da buccas rientas da nagut, ed atras il pitschen bural lateral, ch'en vardad n'existiva gnanc, al veseva a passar qua ora tras suler, cun sia ghigna da baubuzi che purtava dentant tratgas insaco famigliaras, d'in barba absent u d'in tat barmier, trid malgrà, sco ditg, oz n'ha'l nagina fatscha pli, nagina siluetta, nagins pass che rebumbassan, el è simplamain là, omnipreschent en il davos-chau, invadend tranter chombras, faussas paraids, irals secrets, spazis occults da quest mund mes plain stanzas enstgatladas, corridors escherians e plauns en pendenza, la summa architectonica da dunsainas d'abitadis, simplamain là, tuttenina, grond, immens, amebial, cun ina ghigna invisibla, da la quala il messadi è tant confus sco el è cler e smanatschant, in bel di, baud u tard, ta tschiffa, es ti mes per adina, ma miraculusamain al mitscha, applitgond magari in vegl tric, ina varianta da tschella cuschina d'antruras per uschè dir, misteri persunal, la surmuntada da la gravitad, la pendulada maiestusa, il sgol liber, emprendì a la lunga, scuvert en il decurs da tantas notgs, entupà forsa l'emprima giada a chaschun dad ina dorma malgartegiada, tartagnada, ida a finir en ina orbitala cosmica accumpagnada dad in til da «michelins» da gumma che stumplavan tuts ensemen charettas da plazzal circulond il planet blau, er quels cun in surrir dad innocenza generala en fatscha pallida, in sgol turnà pli tard per casualitad grazia a la banala dumonda, schebain las chautschas purtadas eran da colur u bain alv e nairas, la dumonda ch'ha lura obtegnì la resposta embruglinta en furma d'in muster da quadrels minims en la colur da chaun che scappa, per lura cuntanscher onns pli tard la culmaina absoluta en in panorama da parita da culissa e perspectiva sanestrada, las baselgias en il fund pli grondas che quellas en la prima lingia, ils chaglioms dad ina verdadira incredibla, ils fletoms che straglischavan sco fieu burnì, las figuras umanas transparentas ed il mamez total, universal, ed igl è là ch'igl è vegnì l'idea d'interprender retschertgas, dad ir pli a funs en quest mund parallel, sviluppond plans e strategias, cumulond catalogs da lezias, glistas da pensums, per exempel, co gustassan quellas frajas burnida, tge avess mussà il spievel da tia atgna fatscha e co insumma chattar in tal, tge nums, tge numers telefon t'avessan inditgà tut quellas entupadas anonimas, u magari schizunt ristgar in pass sur ils cunfins normals, in veritabel assassinadi, in omicidi qualunque, or da tschiel blau, senza motiv e finamira, be gist per amur da l'effect, ma igl è evident ch'en vista d'ina tala deliberaziun annunzia la natira sias atgnas quaidas, magari excitant da sgrattar cun il det adressas si per ina miraglia caduca, da currer tras chasadas casualas a la tschertga d'in bogn, dad engular ina paloga dad in stan da martgà e d'attatgar sin quai il cromer cun in fier crutsch chattà sper via, ma tge è tut quai sper ina rassa ch'ins sa dauzar senza retegnientschas, ina chautscha ch'ins po sbuttunar, saja quai da figuras transparentas, saja quai da quellas bain palpablas, pel e coissas adina a tia disposiziun, e l'unica finamira è quella da mantegnair il maletg, d'al betg laschar sa defurmar, daventar unfrenda dad x-in pictur cubist nunvisibel, nun controllabel, ed er a qua hai num: exercitar, exercitar, cun il resultat che las realitads parallelas interfereschan plaun a plaun, cumenzond dal polesch-pe sanester e finind cun muvidas surprendentas da tes maun dretg, er qua cun surimposiziuns da differentas transparenzas fisicas, curt, cuntinuond en quest ritmus arrivassas in bel di garantì a cumandar tes agen somnabulissem, e magari schizunt a svegliar qua tras las communas schizofrenias, tgi sa, ma insaco ha la passiun tuttenina cumenzà a tschessar, t'ha laschà pender, è l'entir fascinà ì a sa sperder, uschè che quest mund da culissas è plaunet sparì sco quai ch'el era vegnì, e be da temp en temp anc ta sveglias nunspetgadamain en projects da parita vagamain enconuschenta, grondiusas planiras alvas che sa stendan davant tes skis filants da lama leva, loma, che mainan en valladas infinitas, plegadas en sasez, in mund sco in vau, cuntradas inversas, uderisadas, che decleran en passond, u meglier: en sgulond sperasvi, il misteri da l'indeschavla dimensiun ultra-einsteiniana, e là entamez ina da quellas curiusas vischnancas platgadas sin spundas stortigliadas, l'hotel da tias vacanzas involuntaras, da tuttas tias vacanzas insumma e da las milli chasadas vividas en tia vita, chombras che descendan en chombras, il davos è davant, il dador è dadens, la bagascha mal pusada e la recepziun tgi-sa-nua, e da bellas rassas portugaisas gnanca da discurrer, e l'unic che ti sas anc è ch'il tren parta precis a la mesa, e tia ura da bratsch mussa gia las diesch e ventg, ed igl è là che ti al sentas a revegnir, a subentrar, sco ditg, pleds che na tutgan bain la chaussa, pertge ch'anc pli ferm ch'antruras realiseschas uss ch'el è probabel qua dapi la bell'entschatta, ina preschientscha absoluta, nuncontestabla, imperiala bunamain, ed il mender è ch'el è qua e betg qua, ti al sentas ma na vegns d'al percepir, el è simplamain là en ils davos-chombras, grond, immens, amebic, cun ina ghigna invisibla, da la quala il messadi è tant confus sco el è cler e smanatschant, ina bella notg, baud u tard, ta traplaroja, serrassas ti mes per adina, jau sai, jau ma repet, però er el sa repeta, el è in clon da sasez, na, tge di jau, in clon da tatez, el enten tai, ti enten el, in alien, in luf uman, in mister hyde, in orraspievel, be anc dus grads fevra tranter el e tes chaltgogns, tschintg millimeters pavatex, diesch secundas cronometer, ti mitschas in'autra giada, ed unicamain quai ta dat anc ina tscherta segirezza, in lev sminar ch'i na saja betg anc dal tut opportun, che ti'ura na saja betg anc arrivada, perbacco, ed jau vuless be gist anc agiuntar lezza remartga finala, quietanta u inquietanta, tut tenor perspectiva, che duas, trais giadas sun jau gia ma sveglià ma chattond en branclas sper letg, cun ina detga botta sin il frunt ed in cumbel che fa mal – quai be per cumplettar la fatschenta pertutgant trics deliberaturs...